## Pravilnik o nagradi za promicanje prava djeteta

### NN 111/2005 (21.9.2005.), Pravilnik o nagradi za promicanje prava djeteta

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**2046**

Na temelju članka 7. Zakona o nagradi za
promicanje prava djeteta (»Narodne novine«, broj 96/03, 33/05) ministar
nadležan za obitelj donosi

## PRAVILNIK

### O NAGRADI ZA PROMICANJE PRAVA DJETETA

UVOD

Članak 1.

Ovim Pravilnikom uređuje se postupak i način
raspisivanja natječaja, postupak predlaganja kandidata, kriteriji za dodjelu
Nagrade za promicanje prava djeteta (u daljnjem tekstu: Nagrade) i opis medalje
i povelje za promicanje prava djeteta.

POSTUPAK I NAČIN
RASPISIVANJA NATJEČAJA

Članak 2.

Postupak za dodjelu Nagrade pokreće svake godine
ministarstvo nadležno za obitelj raspisivanjem javnog Natječaja za dodjelu
Nagrade (u daljnjem tekstu: Natječaj).

Natječaj iz stavka 1. ovoga članka se raspisuje
najkasnije do 10. listopada za tekuću godinu.

U natječaju se objavljuju kriteriji za dodjelu
Nagrade, utvrđuje postupak predlaganja i rok za dostavu prijedloga.

Natječaj se objavljuje u »Narodnim novinama« i
najmanje jednom sredstvu javnog priopćavanja.

Natječaj traje 15 dana od dana objave.

Po završetku natječaja sva natječajna
dokumentacija prosljeđuje se Oboru za Nagradu za promicanje prava djeteta (u
daljnjem tekstu: Odbor) u roku od 7 dana.

Članak 3.

Natječajem se mogu odrediti i posebni kriteriji
za svaku godinu u kojoj se Nagrada dodjeljuje.

POSTUPAK PREDLAGANJA
KANDIDATA

Članak 4.

Prijedlog za dodjelu Nagrade mogu podnijeti
fizičke i pravne osobe.

Članak 5.

Prijedlog za dodjelu Nagrade za životno djelo
mora sadržavati:

1. ime, prezime i adresu kandidata,

2. životopis kandidata,

3. obrazloženje prijedloga uz opis doprinosa u
promicanju prava djeteta,

4. dokumentaciju iz koje je razvidna uspješnost
djelovanja kandidata za područje za koje se predlaže Nagrada,

5. pisanu izjavu kandidata da želi sudjelovati u
postupku izbora, sukladno odredbama ovoga Pravilnika,

6. ime i prezime predlagatelja i njegovu adresu,
ukoliko je predlagatelj fizička osoba, odnosno naziv i sjedište pravne osobe i
ime osobe ovlaštene za zastupanje, ukoliko je predlagatelj pravna osoba te

7. najmanje tri preporuke za predloženi doprinos
kandidata na području promicanja prava djeteta.

Prijedlog iz stavka 1. ovoga članka može
sadržavati i druge priloge.

Prijedlog za dodjelu godišnje Nagrade mora
sadržavati:

1. ime i adresu kandidata, odnosno imena i
adrese grupe kandidata,

2. životopis kandidata ili životopise grupe
kandidata,

3. obrazloženje prijedloga uz opis ostvarenja na
području promicanja prava djeteta tijekom protekle godine,

4. dokumentaciju iz koje je razvidna uspješnost
djelovanja kandidata ili grupe kandidata za područje za koje se predlaže
Nagrada,

5. pisanu izjavu kandidata ili grupe kandidata
da želi/žele sudjelovati u postupku izbora, sukladno odredbama ovoga
Pravilnika,

6. ime i prezime predlagatelja i njegovu adresu,
ukoliko je predlagatelj fizička osoba, odnosno naziv i sjedište pravne osobe i
ime osobe ovlaštene za zastupanje, ukoliko je predlagatelj pravna osoba te

7. najmanje jednu preporuku za predloženo
ostvarenje kandidata ili grupe kandidata na području promicanja prava djeteta.

Prijedlog iz stavka 3. ovoga članka može
sadržavati i druge priloge.

Članak 6.

Ako pojedini prijedlog za dodjelu Nagrade nije
potpun ili ne sadrži dovoljno elemenata za odlučivanje Odbor može od
predlagatelja zatražiti dopunu prijedloga.

Ako u utvrđenom roku predlagatelj ne dopuni
prijedlog Odbor prijedlog neće uzeti u razmatranje.

KRITERIJI ZA DODJELU
NAGRADE

Članak 7.

Nagrada za životno djelo dodjeljuje se
istaknutim pojedincima, i to:

– onima čiji rad predstavlja trajan doprinos promicanju
prava djeteta u svrhu potpunog i skladnog razvoja osobnosti djeteta;

– onima koji su pridonijeli zaštiti prava i
interesa djeteta u duljem razdoblju, tijekom profesionalne karijere ili
dobrovoljnog sudjelovanja u udrugama koje se bave pravima i interesima djece,

– onima koji su označili vrijeme u kojem su
djelovali te čija djela i ostvarenja ostaju trajno dobro Republike Hrvatske,

– onima koje obilježava javna prepoznatljivost i
priznatost njihovih uspjeha i postignuća trajne vrijednosti.

Nagrada za životno djelo dodjeljuje se u obliku
medalje, povelje i u novcu.

Članak 8.

Godišnja nagrada dodjeljuje se pojedincima i/ili
grupi pojedinaca, i to:

– za najznačajnija ostvarenja postignuta u radu
na području promicanja prava djeteta,

– za ostvarenja koja su bila objavljena ili
predstavljena tijekom protekle godine,

– onima koji uživaju ugled uzornih stručnjaka i
radnika.

Godišnja nagrada dodjeljuje se u obliku povelje
i u novcu.

Članak 9.

Ako nagradu u novcu ostvari grupa pojedinaca, nagrada
se dijeli sa svakim njezinim članom na jednaki dio od ukupnog novčanog iznosa.

OPIS MEDALJE I POVELJE
ZA PROMICANJEPRAVA DJETETA

Članak 10.

Izgled medalje i povelje utvrdit će ministar
nadležan za obitelj prema prijedlogu Povjerenstva za izradu medalje i povelje.

Članak 11.

Ovaj pravilnik stupa na snagu osmog dana od dana
objave u »Narodnim novinama«.

Klasa: 022-03/05-0002/171

Urbroj: 519-06/1-05-ZN-2

Zagreb, 15. rujna 2005.

Potpredsjednica Vlade Republike Hrvatske

i ministrica obitelji, branitelja i

međugeneracijske solidarnosti

**Jadranka Kosor, dipl. iur**.,
v. r.

Pravilnik, NN 111/2005-2046